Κοινοποίηση σύμφωνα με το άρθρο 95 παράγραφος 4 της συνθήκης ΕΚ

Αίτηση για την έγκριση της διατήρησης εθνικών διατάξεων παρέκκλισης από κοινοτικό μέτρο εναρμόνισης

(2003/C 185/03)

(Κείμενο που παρουσιάζει ενδιαφέρον για τον ΕΟΧ)

1. Σύμφωνα με το άρθρο 95 παράγραφος 4 της συνθήκης ΕΚ, στις 21 Μαΐου 2003 η Ομοσπονδιακή Δημοκρατία της Γερμανίας κοινοποίησε στην Επιτροπή ότι θεωρεί αναγκαία τη διατήρηση ορισμένων εθνικών διατάξεων όσον αφορά τη χρήση αζωχρωμάτων, οι οποίες παρεκκλίνουν από τις διατάξεις της οδηγίας 76/769/ΕΟΚ(1) σχετικά με περιορισμούς κυκλοφορίας στην αγορά και χρήσης ορισμένων επικίνδυνων ουσιών και παρασκευασμάτων, όπως τροποποιήθηκε από την οδηγία 2002/61/ΕΚ(2) σχετικά με την κυκλοφορία στην αγορά και τη χρήση αζωχρωστικών ουσιών.

2. Το άρθρο 95 παράγραφος 4 προβλέπει ότι "όταν, αφού το Συµβούλιο ή η Επιτροπή θεσπίσουν ένα µέτρο εναρµόνισης, ένα κράτος µέλος θεωρεί αναγκαίο να διατηρήσει εθνικές διατάξεις που δικαιολογούνται από τις επιτακτικές ανάγκες που προβλέπονται στο άρθρο 30 ή διατάξεις σχετικές µε την προστασία του περιβάλλοντος ή του χώρου εργασίας, τις κοινοποιεί στην Επιτροπή, καθώς και τους λόγους διατήρησής τους".

3. Σύμφωνα με το άρθρο 95 παράγραφος 6, η Επιτροπή, εντός έξι μηνών από την κοινοποίηση, εγκρίνει ή απορρίπτει τις εν λόγω εθνικές διατάξεις, αφού εξακριβώσει εάν αποτελούν ή όχι μέσο αυθαίρετων διακρίσεων ή συγκεκαλυμμένο περιορισμό του εμπορίου μεταξύ των κρατών μελών, και εάν συνιστούν ή όχι εμπόδιο στη λειτουργία της εσωτερικής αγοράς.

4. Με το δεύτερο διάταγμα της 15ης Ιουλίου 1994 για την τροποποίηση του διατάγματος σχετικά με τα καταναλωτικά αγαθά, η Ομοσπονδιακή Δημοκρατία της Γερμανίας απαγόρευσε τη χρήση επιβλαβών αζωχρωμάτων σε ορισμένα είδη που βρίσκονται σε παρατεταμένη επαφή με το σώμα, δεδομένου ότι οι χρωστικές αυτές ουσίες ενδέχεται να διασπαστούν σε ουσίες οι οποίες είναι ενδεχομένως καρκινογόνες. Η εθνική κανονιστική διάταξη θεσπίστηκε για την προστασία της υγείας των ανθρώπων από κινδύνους και απαγόρευσε τη χρήση αζωχρωμάτων τα οποία μπορεί να σχηματίσουν μία από τις είκοσι συγκεκριμένες αμίνες μέσω διάσπασης σε μία ή περισσότερες αζωομάδες για την εμπορική παραγωγή ή επεξεργασία οκτώ ομάδων ειδών τα οποία έρχονται σε παρατεταμένη επαφή με το σώμα.

5. Δεδομένου ότι τα κλωστοϋφαντουργικά και δερμάτινα είδη που περιέχουν ορισμένα αζωχρώματα έχουν την ιδιότητα να απελευθερώνουν ορισμένες αρωματικές αμίνες οι οποίες ενδέχεται να είναι καρκινογόνες, η οδηγία 2002/61/ΕΚ απαγόρευσε τη χρήση των αζωχρωμάτων, τα οποία ενδέχεται να απελευθερώσουν μία ή περισσότερες από τις 22 συγκεκριμένες αρωματικές αμίνες σε συγκέντρωση άνω των 30 ppm στα τελικά προϊόντα, σε κλωστοϋφαντουργικά και δερμάτινα είδη που είναι πιθανό να έρθουν σε άμεση και παρατεταμένη επαφή με το δέρμα ή τη στοματική κοιλότητα του ανθρώπου, και τη διάθεση στην αγορά ορισμένων ειδών βαμμένων με τέτοιες χρωστικές ουσίες, με σκοπό την προστασία της ανθρώπινης υγείας.

6. Η Ομοσπονδιακή Δημοκρατία της Γερμανίας προτίθεται να διατηρήσει την εθνική απαγόρευση ορισμένων αζωχρωμάτων για τις οκτώ ομάδες προϊόντων που έρχονται σε άμεση και παρατεταμένη επαφή με το σώμα, στο μέτρο που δεν αποτελούνται από ύφασμα ή δέρμα, δεδομένου ότι η οδηγία 2002/61/ΕΚ αναφέρεται μόνο σε κλωστοϋφαντουργικά και δερμάτινα είδη που βρίσκονται σε άμεση και παρατεταμένη επαφή με την επιδερμίδα ή τη στοματική κοιλότητα. Η εθνική απαγόρευση των αζωχρωμάτων που θεσπίστηκε το 1994 αποσκοπούσε στην πρόληψη κάθε άμεσης επαφής μεταξύ του σώματος και των αζωχρωμάτων τα οποία ενδέχεται να διασπαστούν σε καρκινογόνες αμίνες, ανεξάρτητα από το υλικό από το οποίο είναι κατασκευασμένο το προϊόν με το οποίο ο καταναλωτής έρχεται σε παρατεταμένη επαφή. Η Ομοσπονδιακή Δημοκρατία της Γερμανίας ισχυρίζεται ότι ο κίνδυνος για την υγεία από τα αζωχρώματα, που ενδέχεται να διασπαστούν σε επιβλαβείς αμίνες, ισχύει επίσης ανεξάρτητα από το εάν τα βαμμένα είδη είναι κατασκευασμένα από ύφασμα, δέρμα ή άλλο υλικό. Φρονεί ότι η αποποίηση υφιστάμενης προστασίας των καταναλωτών από τα επιβλαβή αζωχρώματα στα είδη που είναι κατασκευασμένα από υλικά άλλα από ύφασμα και δέρμα δεν είναι αποδεκτή για λόγους προστασίας της υγείας.

7. Η Επιτροπή υπενθυμίζει στα ενδιαφερόμενα μέρη ότι ενδεχόμενες παρατηρήσεις που θα υποβληθούν στην Επιτροπή μετά την παρέλευση ενός μηνός από τη δημοσίευση της παρούσας κοινοποίησης στην Επίσημη Εφημερίδα της Ευρωπαϊκής Ένωσης δεν θα ληφθούν κατ' αρχήν υπόψη. Επιπροσθέτως, η Επιτροπή διατηρεί το δικαίωμα να κοινοποιήσει στην Ομοσπονδιακή Δημοκρατία της Γερμανίας ενδεχόμενες παρατηρήσεις που θα της υποβληθούν.

8. Περισσότερες πληροφορίες σχετικά με το αίτημα αυτό διατίθενται από τις αρμόδιες αρχές της Ομοσπονδιακής Δημοκρατίας της Γερμανίας: Dr. Karl-Wolfgang Evers Bundesministerium für Verbraucherschutz, Ernährung und Landwirtschaft Postfach 14 02 70 D - 53107 Bonn Τηλ. (49-18 88) 529 46 64 Φαξ (49-18 88) 529 49 67 Ηλεκτρονική διεύθυνση: karl-wolfgang.evers@bmvel.bund.de

Αρμόδια στην Ευρωπαϊκή Επιτροπή: Claire Koeniguer Ευρωπαϊκή Επιτροπή Γενική Διεύθυνση "Επιχειρήσεις"

Μονάδα E3 "Χημικά προϊόντα"

AN88 04/012 B - 1049 Brussels Τηλ. (32-2) 295 91 93 Φαξ (32-2) 295 02 81 Ηλεκτρονική διεύθυνση: claire.koeniguer@cec.eu.int

(1) Οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (ΕΕ L 262 της 27.9.1976, σ. 201).

(2) Οδηγία 2002/61/ΕΚ του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για τη δέκατη ένατη τροποποίηση της οδηγίας 76/769/ΕΟΚ που αφορά περιορισμούς της κυκλοφορίας στην αγορά και της χρήσης μερικών επικίνδυνων ουσιών και παρασκευασμάτων (αζωχρωστικές ουσίες) (ΕΕ L 243 της 11.9.2002, σ. 15).